Peter de Villiers groet die politiekPeter de Villiers (Foto: Nardus Engelbrecht. foto: SAPA) Die oud-Springbokbreier Peter de Villiers het as raadslid van die GOOD-party in die Drakenstein-munisipaliteit bedank. De Villiers het verlede jaar as burgemeesterskandidaat by die Drakenstein- munisipale raad aangesluit. Die GOOD-party het vier setels in dié raad. Janke Tolmay, mediabestuurder van die party, sê De Villiers het bedank om op ander aspekte van sy lewe te fokus en meer tyd saam met sy familie deur te bring. Sy vrou, Theresa, is begin April oorlede en die egpaar het in 2019 hul dogter Odile weens kanker aan die dood afgestaan. Sy was 28 jaar oud. “De Villiers bly onwrikbaar verbind tot die strewe na sosiale geregtigheid en ons hoop om sy terugkeer na die openbare amp te sien,” sê Tolmay. “Hy sal voortgaan om saam met ons te werk aan die projekte wat hy van stapel gestuur het om toegang tot sport- en ontspanningsfasiliteite in die Paarl te verbeter en te bevorder.”